ตลาดหุ้นเอเชียเขียวทั้งกระดาน ขานรับดาวโจนส์ปิดพุ่งกว่า 400 จุด
ตลาดหุ้นเอเชียเขียวทั้งกระดาน ขานรับดาวโจนส์ปิดพุ่งกว่า 400 จุด
13 ก.พ. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ ขานรับดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 400 จุดเมื่อคืน เนื่องจากนักลงทุนยังคงเดินหน้าช้อนซื้อเก็งกำไรหลังจากดาวโจนส์ร่วงลงอย่างหนักถึง 5.2% ในสัปดาห์ที่แล้ว ซึ่งเป็นการปรับตัวลงรายสัปดาห์ที่ย่ำแย่ที่สุดนับตั้งแต่เดือนม.ค.2559
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,633.34 จุด เพิ่มขึ้น 250.72 จุด, +1.17% ดัชนี SSE Composite ตลาดหุ้นจีนเปิดวันนี้ที่ 3,176.11 จุด เพิ่มขึ้น 21.98 จุด, +0.70% ดัชนี HSI ตลาดหุ้นฮ่องกงเปิดวันนี้ที่ 29,850.15 จุด เพิ่มขึ้น 390.52 จุด, +1.33% ดัชนี KOSPI ตลาดหุ้นเกาหลีใต้เปิดวันนี้ที่ 2,402.89 จุด เพิ่มขึ้น 17.51 จุด, +0.73% ดัชนี FTSE STI ตลาดหุ้นสิงคโปร์เปิดวันนี้ที่ 3,404.07 จุด เพิ่มขึ้น 19.09 จุด, +0.56% ดัชนี FBMKLCI ตลาดหุ้นมาเลเซียเปิดวันนี้ที่ 1,833.81 จุด เพิ่มขึ้น 3.64 จุด, +0.20% ส่วนตลาดหุ้นไต้หวันปิดทำการวันนี้เนื่องในวันหยุด
นอกจากนี้ ตลาดยังได้รับแรงหนุนจากข่าวที่ว่า ประธานาธิบดีโดนัลด์ ทรัมป์ ได้เปิดเผยงบประมาณรายจ่ายประจำปีงบประมาณ 2562 วงเงิน 4.4 ล้านล้านดอลลาร์ต่อสภาคองเกรสเมื่อวานนี้ โดยมีการเพิ่มรายจ่ายด้านกลาโหม และการลงทุนในโครงการสาธารณูปโภค รวมทั้งการสร้างกำแพงกั้นชายแดนเม็กซิโก
โดยนักลงทุนจับตาตัวเลขเงินเฟ้อของสหรัฐในสัปดาห์นี้ โดยคาดว่าจะเป็นปัจจัยที่สามารถบ่งชี้ภาวะการซื้อขายในตลาดหุ้นวอลล์สตรีท และยังบ่งชี้ถึงทิศทางอัตราดอกเบี้ยของธนาคารกลางสหรัฐ (เฟด) เช่นกัน
ทั้งนี้ กระทรวงแรงงานสหรัฐจะเปิดเผยตัวเลขดัชนีราคาผู้บริโภค (CPI) ประจำเดือนม.ค.ในวันพุธ และดัชนีราคาผู้ผลิต (PPI) ในวันพฤหัสบดี ซึ่งหากตัวเลขเงินเฟ้อออกมาสูงกว่าที่นักวิเคราะห์คาดการณ์ไว้ ก็อาจส่งผลให้เฟดปรับขึ้นอัตราดอกเบี้ยเร็วกว่าที่คาดไว้
ขณะเดียวกัน นักลงทุนต่างจับตาข้อมูลเศรษฐกิจสหรัฐที่จะมีการเปิดเผยในสัปดาห์นี้ ได้แก่ ยอดค้าปลีกเดือนม.ค., ดัชนีราคาผู้บริโภค (CPI)เดือนม.ค., สต็อกสินค้าคงคลังภาคธุรกิจเดือนธ.ค., จำนวนผู้ขอรับสวัสดิการว่างงานรายสัปดาห์, ดัชนีภาคการผลิต (Empire State Manufacturing Index) เดือนก.พ. จากเฟดนิวยอร์ก, ดัชนีราคาผู้ผลิต (PPI) เดือนม.ค., การผลิตภาคอุตสาหกรรมเดือนม.ค., ตัวเลขการเริ่มสร้างบ้านและการอนุญาตก่อสร้างเดือนม.ค. และความเชื่อมั่นผู้บริโภคเบื้องต้นเดือนก.พ.จากมหาวิทยาลัยมิชิแกน
 